Il-Kummissjoni tilqa' l-ftehim politiku li ntlaħaq illum mill-Parlament Ewropew u mill-Istati Membri dwar regoli prudenzjali aktar proporzjonati u effettivi għad-ditti tal-investiment (IFR, rules for investment firms). Dan se jgħin biex il-flussi tal-investiment fl-UE jitjiebu u jagħtu protezzjoni aħjar lill-investituri. Element ewlieni tal-Unjoni tas-Swieq Kapitali tal-UE (CMU, Capital Markets Union) hija l-leġiżlazzjoni riveduta li se tiżgura regoli aktar proporzjonati kif ukoll superviżjoni aħjar għad-ditti tal-investiment kollha fir-rigward ta' kapital, likwidità u rekwiżiti oħra għall-ġestjoni tar-riskju. Għandha tiżgura wkoll kundizzjonijiet ekwi bejn istituzzjonijiet finanzjarji kbar u sistemiċi: id-ditti tal-investiment li jwettqu attivitajiet simili għal dawk tal-banek u li joħolqu riskji simili għall-banek se jkunu soġġetti għall-istess regoli u superviżjoni bħal dawk tal-banek. Min-naħa l-oħra, kumpaniji aktar sempliċi u inqas riskjużi se jibbenefikaw minn ġabra ta' regoli riveduti b'mod sħiħ li jkunu aktar adattati għall-mudelli kummerċjali tagħhom. Bħala parti mill-qafas il-ġdid, ir-regoli ta' ekwivalenza għall-għoti ta' servizzi ta' investiment minn ditti ta' pajjiżi terzi wkoll se jiġu msaħħa u ċċarati. Il-Viċi President tal-Kummissjoni Valdis Dombrovskis, responsabbli għall-Ewro u għad-Djalogu Soċjali, kif ukoll inkarigat mill-Istabbiltà Finanzjarja, mis-Servizzi Finanzjarji u mill-Unjoni tas-Swieq Kapitali, qal: “Il-ftehim tal-lum, li se jgħin lid-ditti tal-investiment, se jiffaċilita l-flussi tal-kapital madwar l-UE, filwaqt li se jagħti lill-investituri tal-UE aċċess għal aktar għażla u għal servizzi mtejba. L-UE qed tistabbilixxi Aġenda tal-Unjoni tas-Swieq Kapitali li tagħmel enfasi fuq il-proporzjonalità, mingħajr ma qatt tipperikola l-istabbiltà”. Il-Viċi President Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, qal: “Dan il-ftehim huwa pass importanti fl-istrateġija tagħna biex nibnu swieq kapitali b'saħħithom fl-UE (l-Unjoni tas-Swieq Kapitali). Joħloq kundizzjonijiet ekwi bejn l-akbar ditti tal-investiment u l-akbar banek; dawn se jsegwu l-istess regoli, u se tiġi stabbilita sistema prudenzjali aktar proporzjonata għal dawk iżgħar. Din hija kisba kbira li se twassal ġabra ta' regoli xierqa għad-ditti tal-investiment tal-UE u għall-għoti ta' servizzi lil klijenti tal-UE minn ditti li mhumiex fl-Unjoni”. Ir-rieżami tad-ditti tal-investiment jikklassifikahom fi tliet kategoriji: id-ditti l-kbar se jibqgħu taħt il-kamp ta' applikazzjoni tar-regoli prudenzjali eżistenti, u dawk l-aktar sistemiċi issa se jinġiebu taħt l-istess sistema superviżorja bħal dik ta' istituzzjonijiet ta' kreditu sinifikanti; id-ditti l-oħra kollha se jitqiegħdu f'żewġ gruppi b'ġabra ta' regoli riveduti, filwaqt li jitqiesu r-riskji speċifiċi tagħhom. L-iżgħar kumpaniji se jibbenefikaw minn rekwiżiti aktar sempliċi u eħfef. Ġew introdotti wkoll bidliet immirati li skonthom il-fornituri bbażati f'pajjiżi mhux tal-UE jistgħu joffru s-servizzi tagħhom lil kumpaniji u klijenti tal-UE. Il-leġiżlazzjoni riveduta se tissimplifika l-konformità għad-ditti tal-investiment tal-Ewropa, u tappoġġahom fil-medjazzjoni ta' flussi ta' investiment bejn dawk li jfaddlu u atturi ekonomiċi. Dan għandu jgħin biex l-iffrankar jiġi indirizzat lejn is-swieq tal-kapital u jkun ta' benefiċċju għall-investiment u għat-tkabbir fl-UE. Ir-regoli se jgħinu wkoll biex is-superviżuri Ewropej iwettqu sorveljanza fuq l-attivitajiet u r-riskji li d-ditti tal-investiment joħolqu. Fl-aħħar nett, dan se jiżgura li l-klijenti tal-UE jistgħu jkomplu jibbenefikaw mill-għażliet ta' investiment u minn servizzi pprovduti minn ditti bbażati f'pajjiżi barra l-UE, b'salvagwardji adegwati biex jiġu protetti l-investituri u l-istabbiltà finanzjarja fl-Unjoni. Il-Passi li Jmiss Wara dan il-ftehim politiku se ssegwi ħidma teknika sabiex il-Parlament Ewropew u l-Kunsill ikunu jistgħu jadottaw formalment it-testi finali f'din il-leġiżlatura. Il-kuntest Id-ditti tal-investiment u s-servizzi li jagħtu huma vitali biex l-Unjoni tas-Swieq Kapitali tiffunzjona sew (CMU). Flimkien mal-banek, is-swieq tal-kapital tal-UE jiddependu fuq diversi eluf ta' ditti tal-investiment żgħar u kbar li jagħtu konsulenza lill-klijenti, jgħinu lill-kumpaniji jisfruttaw is-swieq tal-kapital, jiġġestixxu l-assi, u jipprovdu likwidità fis-suq, biex b'hekk jiġi ffaċilitat l-investiment fl-UE kollha kemm hi. L-UE teħtieġ swieq tal-kapital aktar b'saħħithom sabiex tippromwovi l-investiment, tillibera sorsi ġodda ta' finanzjament għall-kumpanji, toffri opportunitajiet aħjar lill-unitajiet domestiċi u ssaħħaħ l-Unjoni Ekonomika u Monetarja. Il-proposta tal-Kummissjoni ta' Diċembru 2017 għal regoli għad-ditti tal-investiment (IFR) hija parti mill-Pjan ta' Azzjoni tal-Kummissjoni biex tissaħħaħ l-Unjoni tas-Swieq Kapitali (CMU) ta' Settembru 2015. Ir-regoli għad-ditti tal-investiment jappoġġaw l-għan tas-CMU sabiex jiġu promossi aktar l-attivitajiet ta' ditti li jgħinu fil-fluss tal-investiment mingħand atturi li jfaddlu fl-Ewropa għal negozji Ewropej, filwaqt li jittieħdu inkonsiderazzjoni r-riskji għalihom. Għal aktar informazzjoni Rieżami tal-qafas prudenzjali għad-ditti tal-investiment